Pe colpe d'a particolare conformazione d'u territorie, le nuclei urbane se onne sviluppate sus 'a striscie de terre ca divide 'u Mar Piccele da quidde Granne, cu a conseguenze de avere date a 'a cetate 'na caratteristeca forme a imbute. A ovest e a Nord Ovest, se iacchie 'u quartiere Tammorre-Croce (in tagliàne Tamburi-Croce), cu 'a Punda Rondinelle ca costituisce une de le doje punde estreme d'a coste vagnate da 'u Mar Granne, eppure 'a zone industriale e 'u puerte mercandile. A Nord d'u Mar Piccele, allore in posizione cchiù decendrate, se iacchie invece 'u quartiere Paolo VI. A Sud Est, 'u quartiere Tammorre-Croce jè collegate tramite 'u Ponde de Porta Napule a l'Isole, ca rappresende 'u cendre storeche d'a cetate, e jè pe stu fatte chiamate Cetate Vecchie. L'isola costituisce 'u nucelo origgenale de Tarde, e jè devenute tale jndr'à 'u 1887 quanne onne tagghiate 'a penisola prengepàle pa costruzione d'u fossate d'u Castelle Aragonese, trasformate cchiù nnande jndr'à 'u canale navegabbele ca mette in comunicazione 'u Mar Piccele cu 'u Mar Granne. Sembre jndr'à 'u stesse anne, avenìe costruite 'u Ponde Girevole pe collegà l'Isola a 'u quartiere Borghe, ca rappresende 'u core d'a cetate. Procedenne verse Sud Est se iacchiane le quartire Tre Carrare-Battisti, Itaglie-Mondegranare, Solito-Corvisea e Salinella. Angore cchiù a Sud se iacchiane le quartire de Talsano-Palumbo-San Donato e San Vito-Lama-Carelli, cu 'u Cape San Vito ca costituisce l'otre punde estreme d'a coste vagnate da 'u Mar Granne. Sus 'a penisole naturale avende cumme estremità 'a Punde d'a Penne in Mar Piccele e ca segne 'u confine 'mbrà 'u prime e 'u seconde sene d'u Mar Piccele, non ge stonne nuclei abitate.